დანიელა სილივაში

დანიელა ვიორიკა სილივაშ-ჰარპერი (დ. 9 მაისი, 1972), ასევე ცნობილი, როგორც დანიელა სილივაში — ყოფილი რუმინელი სპორტული ტანმოვარჯიშე. ყველაზე მეტად ცნობილია 1988 წლის სეულის ზაფხულის ოლიმპიურ თამაშებზე მოპოვებული 6 მედლით (სამი ოქრო, ორი ვერცხლი, ერთი ბრინჯაო). რუმინეთის უფროსთა ეროვნულ ნაკრებში ყოფნის 5 წლის განმავლობაში სილივაშმა მსოფლიო ჩემპიონატის ექვსი ინდივიდუალური ტიტული მოიპოვა და 1987 წლის ევროპის ჩემპიონატზეც პირველი ადგილი აიღო „all-around“ ღონისძიებაში. ის ერთადერთი ტანმოვარჯიშე იყო როგორც ქალთა, ისე მამაკაცთა შორის, რომელმაც 1988 წლის ზაფხულის ოლიმპიურ თამაშებზე ყველა ინდივიდუალურ ღონისძიებაში საპრიზო ადგილზე გავიდა. ამ ოლიმპიადაზე დანიელამ 7 სრულყოფილი 10 (perfect 10) ქულა დაიმსახურა. ცნობილია თავისი ტექნიკური უპირატესობით, ურთულესი მოძრაობებით, მომაჯადოებელი გამოსვლებითა და მხატვრული ორიგინალურობებით.Daniela Silivas, Class of 2002, International Gymnastics Hall of Fame. youtube.com

1989 წელს, მუხლის ტრავმისა და რუმინეთის რევოლუციის დროს დევას ეროვნული ცენტრის დახურვის გამო სილივაშის ვარჯიში შეფერხდა. ის გადადგა და 1991 წელს ამერიკის შეერთებულ შტატებში გაემგზავრა, სადაც დღემდე სპორტული ტანვარჯიშის მწვრთნელია. 2002 წელს ის ტანვარჯიშის საერთაშორისო დიდების დარბაზში შეიყვანეს.International Gymnastics Hall of Fame Daniela Silivas – Romania 

ადრეული წლები
სილივაში 1972 წლის 9 მაისს ტრანსილვანიაში, დევაში დაიბადა. სპორტულ ტანვარჯიშში ვარჯიში 6 წლის ასაკში დაიწყო და თავდაპირველად, 6 თვის მანძილზე მას ბელა კაროი წვრთნიდა. 1980 წელს დანიელამ სკოლის ჩემპიონატი მოიგო. 1981 და 1982 წლებში რუმინეთის ეროვნული ჩემპიონი გახდა უმცროსთა შორის. 1984 წლამდე ის სხვა შეჯიბრებებშიც გამოდიოდა. განსაკუთრებით მაღალი მაჩვენებლები 1984 წლის უმცროსთა შორის ევროპის ჩემპიონატზე აჩვენა, სადაც მან „balance beam“ ღონისძიებაში ოქროს, ხოლო „uneven bars“ და „floor exercise“ ღონისძიებებში — ვერცხლის მედლები მოიპოვა, „all-around“ ღონისძიებაში კი მეოთხე ადგილზე გავიდა. 1984 წლის უმცროსთა შორის მეგობრობის ჩემპიონატზე მან „all-around“ და „uneven bars“ ღონისძიებებში ოქროს მედალი მოიპოვა, თანაც ისეთ მოწინააღმდეგეებს შორის, როგორებიც მომავალი ოლიმპიური და მსოფლიო მედალოსნები: სვეტლანა ბოგინსკაია, აურელია დობრე და დაგმარ კერსტენი იყვნენ.

კარიერა
ასაკის  გაყალბება
1985 წელს რუმენთის ტანვარჯიშის ფედერაციამ სილივაშის დაბადების წელი 1972 წლიდან 1970 წლად გადააკეთა, რათა დანიელას ასაკი მონრეალში ჩასატარებელი მსოფლიო ჩემპიონატისთვის შესაბამისი ყოფილიყო. სილივაშის ასაკში ზოგიერთმა მართლაც შეიტანა ეჭვი, მაგრამ 2002 წლამდე არ დამტკიცებულა, სანამ თვითონ დანიელამ არ განაცხადა ამის შესახებ. დანიელას თქმით, მისთვის აზრი არავის უკითხავს, უბრალოდ, ერთ-ერთმა მოხელემ პასპორტი გადასცა, მის დაბადების თარიღზე მიუთითა და უთხრა, რომ დღეიდან 13-ის კი არა, 15 წლის „უნდა ყოფილიყო“.Daniela Silivaș . sports-reference.com

1985-1987
მიუხედავად იმისა, რომ დანიელა სულ რაღაც 13 წლისა იყო, 1985 წლის მსოფლიო ჩემპიონატზე მან „სრულყოფილი 10“ ქულა შეფასება მიიღო, „balance beam“ ღონისძიებაში გაიმარჯვა და ოლიმპიური ჩემპიონი, მისი თანაგუნდელი, ეკატერინა საბო დაამარცხა. 1986 წლის პეკინის მსოფლიო თასის ფინალზე „all-around“ ღონისძიებაში დანიელას მხოლოდ ელენა შუშუნოვნამ, მსოფლიო თანაჩემპიონმა აჯობა. სილივაშმა „balance beam“ ღონისძიებაშიც ვერცხლის, ხოლო „uneven bars“ ღონისძიებაში ბრინჯაოს მედალი მოიპოვა და რუმინეთის ტანმოვარჯიშეთა ნაკრებში მალევე მოწინავე პოზიცია დაიკავა.

ცხოვრება ტანვარჯიშის შემდეგ
სილივაში ტანვარჯიშიდან 1991 წელს გადადგა და ამერიკის შეერთებულ შტატებში გაემგზავრა, სადაც ატლანტაში დასახლდა. 2002 წელს ის ტანვარჯიშის საერთაშორისო დიდების დარბაზში შეიყვანეს. დღემდე ის ყველაზე ახალგაზრდა ტანმოვარჯიშეა, რომელსაც ეს პატივი ერგო წილად.

დანიელა სენდი სპრინგსში სპორტული ტანვარჯიშის მწვრთნელად მუშაობს. 2003 წლის მაისში ის სკოტ ჰარპერზე დაქორწინდა. მათ სამი შვილი: ორი ვაჟი, ჯადან სკოტი (დ. 8 აპრილი, 2004) და რაიალ ბრიუს ჰარპერი (დ. ოქტომბერი, 2009) და ერთი ქალიშვილი, ავა ლუჩიანა (დ. 8 ნოემბერი, 2005). ისინი მარიეტაში ცხოვრობენ.

რესურსები ინტერნეტში
List of competitive results at Gymn Forum
Silivaș(Floor Exercise skills) 
Ultima mare reprezentaţie a Danielei Silivaş, 3 noiembrie 2009, Marius Mihalcea, Jurnalul Național

სქოლიო

კატეგორია:დაბადებული 9 მაისი
კატეგორია:დაბადებული 1972
კატეგორია:რუმინელი ქალი სპორტული ტანმოვარჯიშეები
კატეგორია:რუმინელი ოლიმპიური სპორტული ტანმოვარჯიშეები
კატეგორია:რუმინელი ოლიმპიური ოქროს მედალოსნები
კატეგორია:რუმინელი ოლიმპიური ვერცხლის მედალოსნები
კატეგორია:რუმინელი ოლიმპიური ბრინჯაოს მედალოსნები
კატეგორია:ოლიმპიური მედალოსნები სპორტულ ტანვარჯიშში
კატეგორია:ზაფხულის ოლიმპიური თამაშები 1988
კატეგორია:მსოფლიო ჩემპიონი სპორტული ტანმოვარჯიშეები
კატეგორია:ევროპის ჩემპიონები სპორტულ ტანვარჯიშში
კატეგორია:1988 წლის ზაფხულის ოლიმპიური თამაშების მედალოსნები
კატეგორია:ცოცხალი ადამიანები